Michelle Bacheletová

Michelle Bacheletová, celým menom Verónica Michelle Bachelet Jeria /βeˈɾonika miˈtʃɛl batʃˈlet ˈçeɾja/ (* 29. september 1951, Santiago, Čile) je bývalá prezidentka Čile ako prvá žena v histórii krajiny. Predtým ministerka zdravotníctva a neskôr ministerka obrany. Od 23. mája 2008 do 11. marca 2010 bola aj prezidentkou novo vzniknutej Únie Juhoamerických národov.

 Životopis 
Bacheletovej matka bola archeologička Ángela Jeria Gómezová a jej otec brigádny generál letectva Alberto Bachelet Martinez, ktorý pôsobil vo vláde Salvadora Allendeho. Po vojenskom prevrate Augusta Pinocheta v roku 1973 bol uväznený a o niekoľko mesiacov zomrel na následky mučenia. Počas Pinochetovej diktatúry bola na niekoľko mesiacov väznená a mučená aj samotná Bacheletová. Po prepustení odišla z krajiny a štyri roky žila v exile. 

Profesiou je Bacheletová chirurgička, pediatrička a epidémiologička, vyštudovaná aj vo vojenskej stratégii. V súkromnom živote je slobodná matka (nežije s manželom) troch detí, bez vierovyznania (Čile je konzervatívna katolícka krajina). 

 Politická činnosť 
Počas vlády prezidenta Ricarda Lagosa bola najskôr ministerkou zdravotníctva, potom obrany. Je ľavicovo-centristicky orientovaná politička, členka čilskej socialistickej strany. 

V prezidentských voľbách v roku 2006 vyhrala vôbec ako prvá žena v histórii krajiny a len druhá v juhoamerických krajinách. Vyhrala proti miliardárovi a senátorovi v jednej osobe Sebastiánovi Piñerovi, so ziskom 53,5 % hlasov. Ako umiernená socialistka mala kampaň zameranú na pokračovanie politiky voľného trhu, ale súčasne sociálnu bezpečnosť a redukovanie rozdielov medzi chudobnými a bohatými. Do funkcie prezidentky bola slávnostne inaugurovaná 11. marca 2006.

V roku 2006 ju magazín Forbes zaradil ako 17. v rebríčku 100 najmocnejších (najvplyvnejších) žien na svete.
V roku 2008 bola zvolená časopisom Time za 15. najvýznamnejšiu osobu sveta v ich rebríčku 100 najvýznamnejších, v kategórii vodcov a revolucionárov.

 Referencie 

 Iné projekty 

Kategória:Čilskí politici
Kategória:Čilskí socialisti
Kategória:Čilskí lekári
Kategória:Prezidenti Čile
Kategória:Prezidentky
Kategória:Čilskí ateisti
Kategória:Rytieri veľkokríža Radu za zásluhy Talianskej republiky
Kategória:Nositelia Radu Vitolda Veľkého
Kategória:Nositelia Radu holandského leva
Kategória:Nositelia Záslužného radu Maďarskej republiky
Kategória:Osobnosti zo Santiaga (Čile)